РЕГЛАМЕНТ (ЕО) № 896/2009 НА КОМИСИЯТА
от 25 септември 2009 година
относно разрешаването на нова употреба на Saccharomyces cerevisiae MUCL 39885 като фуражна добавка за свине майки (титуляр на разрешителното Prosol S.p.A.)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда издаването на разрешително за използването на добавки при храненето на животните, както и основанията и процедурите за издаването на такова разрешително.
(2)
В съответствие с член 7 от Регламент (ЕО) № 1831/2003 бе подадено заявление за разрешително на препарата, посочен в приложението към настоящия регламент. Това заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
(3)
Заявлението се отнася до разрешаването на нова употреба на препарата от микроорганизми Saccharomyces cerevisiae MUCL 39885 като фуражна добавка за свине майки, която следва да се причисли към категорията „зоотехнически добавки“.
(4)
Употребата на препарата от микроорганизми Saccharomyces cerevisiac MUCL 39885 бе разрешена за неограничено време при отбити праценца с Регламент (ЕО) № 1200/2005 на Комисията (2), при добитък за угояване с Регламент (ЕО) № 492/2006 на Комисията (3) и при млечни крави с Регламент (ЕО) № 1520/2007 на Комисията (4).
(5)
Представени са нови данни в подкрепа на заявлението за разрешително за използване при свине майки. В своето становище от 3 февруари 2009 г. (5) Европейският орган за безопасност на храните (наричан по-долу „органът“) достигна до заключението, че препаратът Saccharomyces cerevisiae MUCL 39885 може да се счита за безопасен за вида, за който е предназначен, за потребителите и за околната среда като цяло. Според посоченото становище, с препарата може да се постигне значителен благотворен ефект върху теглото на прасилата и на отделните прасенца. Органът не счита, че е налице необходимост от специфични изисквания по отношение на мониторинга след пускането на продукта на пазара. Той също така провери доклада за метода за анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(6)
Оценката на посочения препарат показва, че условията за разрешителното, определени в член 5 от Регламент (ЕО) № 1831/2003, са изпълнени. Следователно употребата на посочения препарат следва да бъде разрешена според предвиденото в приложението към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, който принадлежи към категория „зоотехнически добавки“ и към функционална група „стабилизатори на чревната флора“, се разрешава като добавка при храненето на животните при условията, определени в същото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 септември 2009 година.